Hede og visnet græs skal være fortid hos Ørnehøj Golfklub. I hvert fald i det omfang, som hidtil har været tilfældet. Klubben vil have mere oprindelig natur.

Golfspillere måtte tirsdag vige pladsen for branddaskere og kraftig røg ved Ørnehøj Golfklub. Her antændte greenkeepere og andre frivillige nemlig flere hektar hede med visnet græs, for at give plads til en mere naturlig natur. - Vi vil gerne tilbage til den oprindelige natur, der har været på området herude, siger Lise Bergmose. Hun er Forretningsfører ved Ørnehøj Golfklub. - Vi håber, der snart kommer lyng og andre småplanter op herude, i stedet for det lange græs, der indtil nu har ligget rundt om mange af golfbanens huller. Afbrændingen skete i samarbejde med Beredskabscenter Aalborg, og lige her kan du se, hvordan det så ud, da golfklubbens greenkeepere og mange frivillige styrede afbrændingen tirsdag eftermiddag.